احنا كلنا في كل موقف في حياتنا بنمر بمراحل، مش شرط بنفس التتبع ولا شرط تكون هي نفس المراحل دي. بس دة بالضبط اللي بيحصلنا، ممكن نفقد غضبنا ويتحول في ثانية لتوسل مثلا.. ممكن ناس تعيش طول عمرها زي البيضة ممكن تتكسر بسرعة جدا بس لما بتتحط في مية سخنة بتجمد، متابعة مشاعرنا وازاي احنا بنتغير بقى هوس بالنسبالي، بقيت اراقب ازاي احنا بننتقل من حالة لحالة مش بحكم الوقت لا بحكم ان الحالات اللي بنمر بيها نفسها هي اللي بتؤدي الى تحول، مثلًا منتظر ايه من شخص قاعد بيعيط اربعة وعشرين ساعة على موقف اهُانت فيه كرامته ! لأي سببًا كان ! تخيل حالة البكاء دي ممكن تتحول بعد مدة لأيه؟ ممكن تتحول لغضب ممكن تتحول لسكوت ممكن تتحول لحزن عميق الخ.. او منتظر ايه من شخص عنده كمية كبيرة من الغضب؟ اكيد هتتحول اكيد مش هيفضل غضبان.. الغضب دة بيتحول لسكوت ومعظم الناس اللي بيبقى عندهم حالة غضب تجاه كل حاجة، الغضب دة بيتحول في اخر عمرهم لسكووون !